ደቡብ ኮሪያ ለኢትዮጵያ የምታደርገውን ድጋፍ ታጠናክራለች
 ደቡብ ኮሪያ በተለያዩ መስኮች ለኢትዮጵያ የምታደርገውን ድጋፍ አጠናክራ እንደምትቀጥል የአገሪቱ ፓርላማ አፈ ጉባኤ ሚስተር ካንግ ቼንጅ ሄ አስታወቁ።በአፈጉባኤ ካንግ ቼንጅ ሄ የተመራው የደቡብ ኮሪያ የፓርላማ ልዑክ ከኢፌዴሪ የሕዝብ ተወካዮች ምክር ቤት አፈጉባኤ አባዱላ ገመዳ ጋር ትናንት በተወያዩበት ወቅት የኮሪያው አፈጉባኤ እንደገለጹት፤ ደቡብ ኮሪያ በኢኮኖሚና በዴሞክራሲያዊ ሥርዓት ግንባታ ለኢትዮጵያ ድጋፍ ታደርጋለች።ኢትዮጵያ በኮሪያ ጦርነት ወቅት ያደረገችው ትልቅ አስተዋጽኦ ሁሌም ሲዘከር እንደሚኖር የገለጹት አፈጉባኤ ካንግ ቼንጅ ሄ «አሁን ኢትዮጵያ የጀመረችው ዕድገት ተጠናክሮ እንዲቀጥል ድጋፍ የምናደርግበት ወቅት ነው» ብለዋል።የአገሪቱ ኩባንያዎች በኢትዮጵያ በተለያዩ የኢንቨስትመንት ዘርፎች በስፋት እንዲሳተፉ የበኩላቸውን ጥረት እንደሚያደርጉ ገልጸው፣ ለባለሀብቶቹ ምቹ ሁኔታ እንዲፈጠርም ጠይቀዋል።«ኢትዮጵያ በኮሪያ ጦርነት ወቅት ለአገራችን የዋለችውን መቼም አንዘነጋውም» ያሉት አፈጉባኤ ቼንጅ ሄ በኢትዮጵያ በተለያዩ የኢንቨስትመንት መስኮች የሚሳተፉ የደቡብ ኮሪያ ባለሀብቶች፣ «የእኛ በኢትዮጵያ መገኘት የአገሪቱን ልማት ማገዝ እንጂ ትልቅ ትርፍ ማጋበስ መሆን የለበትም» ብለዋል ።አፈጉባኤ አባዱላ ገመዳ በበኩላቸው እንደተናገሩት፤ ደቡብ ኮሪያ የዕድገት ልምዷን ለኢትዮጵያ በማካፈል የተጀመረውን ዕድገት ይበልጥ ለማፋጠን ድጋፍ እንድታደርግ ጠይቀዋል።«አገራችን በትክክለኛ የዕድገት ጎዳና ላይ ትገኛለች፤ ደቡብ ኮሪያ ልምዷን ብታካፍለን ደግሞ ዕድገታችን ይበልጥ ይፋጠናል» ያለት አቶ አባዱላ፣ የአገሪቱ ባለሀብቶች በተለያዩ የኢንቨስትመንት መስኮች የሚያደርጉት ተሳትፎ ቢጠናከር በዕውቀት ሽግግርና የሥራ ዕድል ፈጠራ ላይ የሚጫወተው ሚና ትልቅ እንደሚሆንም አስረድተዋል።እንደ አፈ ጉባዔ አባዱላ ገለጻ፤ ደቡብ ኮሪያ የገጠሩን ክፍሏን ለማሳደግ የተጠቀመችው የገጠር ልማት መርሃ ግብርም በኢትዮጵያ ሥራ ላይ ቢውል ተመራጭ ነው። በዚህ ረገድ ደቡብ ኮሪያ ድጋፍ እንድታደርግ አፈጉባኤ አባዱላ ጠይቀዋል።መርሃ ግብሩ መንግሥትና ሕዝብ ተባብረው እንዲሠሩ በማድረግ በገጠሩ አካባቢ ፈጣን ዕድገት ያመጣ መሆኑንም ጠቁመዋል። ይህን መርሃ ግብር በተወሰነ መልኩ በኢትዮጵያ በአንዳንድ አካባቢዎች እየተተገበረ መሆኑንም ነው የገለጹት።የልዑካን ቡድኑ ከኢፌዴሪ የፌዴሬሽን ምክር ቤት አፈጉባኤ ካሳ ተክለብርሃን ጋርም ተመሳሳይ ውይይት አድርጓል። ኢትዮጵያ የደቡብ ኮሪያ ልማታዊ መንግሥትን ሞዴል እየተከተለች መሆንዋን የገለጹት አፈጉባኤ ካሳ፣ ኢትዮጵያ ከኮሪያ የልማት ጉዞ ልምድ መቅሰም እንደምትፈልግ ጠቅሰዋል።